# **MINISTARSTVO MORA, PROMETA I INFRASTRUKTURE**

Na temelju članka 9. stavka 5. i članka 31. stavka 6. Zakona o radnom vremenu, obveznim odmorima mobilnih radnika i uređajima za bilježenje u cestovnom prijevozu (»Narodne novine«, broj 75/2013, 36/15, 46/17 ), ministar mora, prometa i infrastrukture donosi

# **PRAVILNIK O PRIJENOSU PODATAKA U SREDIŠNJU BAZU TAHOGRAFSKIH PODATAKA TE NAČINU VOĐENJA EVIDENCIJE O RADNOM VREMENU MOBILNIH RADNIKA**

## **I. OPĆE ODREDBE**

*Predmet Pravilnika*

**Članak 1.**

(1) Ovim Pravilnikom uređuju se pravila i postupci preuzimanja i prijenosa podataka iz uređaja za bilježenje u cestovnom prijevozu (dalje u tekstu: tahograf) i s kartica vozača u središnju bazu tahografskih podataka; način vođenja središnje evidencije (baze) o radnom vremenu mobilnih radnika; način i rokovi prijenosa podataka iz tahografa u središnju bazu tahografskih podataka; zaštita i čuvanje tih podataka; čuvanje evidencije o radnom vremenu mobilnih radnika, kao i način izdavanja potvrde o aktivnostima vozača te njen sadržaj za razdoblje dok vozač ne upravlja vozilom.

*Pojmovi korišteni u ovom Pravilniku*

**Članak 2.**

(1) Pojmovi koji se primjenjuju u tekstu ovog Pravilnika preuzeti su iz:

* Uredbe (EZ) br. 561/2006 Europskog parlamenta i Vijeća od 15. ožujka 2006.
* Uredbe (EU) br. 165/2014 Europskog parlamenta i Vijeća od 4. veljače 2014. i
* Zakona o radnom vremenu, obveznim odmorima mobilnih radnika i uređajima za bilježenje u cestovnom prijevozu (dalje u tekstu: Zakon).

(2) Osim pojmova navedenih u stavku 1. ovoga članka za potrebe ovog Pravilnika, primjenjuju se i definicije sljedećih pojmova:

*- Središnja baza tahografskih podataka:* je jedinstvena nacionalna baza koja objedinjuje tahografske podatke i evidencije, osigurava jednostavniji sustav njihove pohrane i čuvanja, a s ciljem stvaranja preduvjeta za ispravno funkcioniranje tržišta usluga prijevoza te provedbu efikasnog sustava nadzora prijevoza iz područja radnih vremena mobilnih radnika.

*- Tahografski podaci:* su svi podaci o objektima i pojavama povezanim uz primjenu tahografa u vozilima za prijevoz tereta i vozilima za prijevoz putnika u cestovnom prometu. Obuhvaćeni su podaci o tahografima, o izdanim memorijskim karticama digitalnog tahografa (dalje u tekstu: tahografske kartice) te podaci koji nastaju i bilježe se korištenjem tahografa, tahografskih listića, zapisa i tahografskih kartica.

*- SOTAH:* je Sustav za središnju obradu svih tahografskih podataka na nacionalnoj razini i razmjenu tih podataka između sudionika obuhvaćenih važećim odredbama Zakona, kao i primjenjivim propisima Europske unije koji uređuju ovo područje. Središnja baza tahografskih podataka sastavni je dio sustava SOTAH.

(3) Za potrebe ovog Pravilnika, pojmovi *Voditelj obrade* i *Izvršitelj obrade*, preuzeti su iz Uredbe (EU) br. 679/2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka).

*Sadržaj Središnje baze tahografskih podataka*

**Članak 3.**

(1) Središnja baza tahografskih podatka, uspostavljena u okviru sustava SOTAH, predstavlja službeni izvor informacija o radnim vremenima mobilnih radnika i jedinstvena je elektronička evidencija za prijevoznike, radionice i vozače koji su obveznici primjene Zakona i propisa EU koje regulira područje radnih vremena mobilnih radnika.

(2) Središnja baza tahografskih podataka nadzornim tijelima je službeni izvor informacija o radnim vremenima mobilnih radnika te predstavlja osnovu za provedbu inspekcijskog nadzora.

(3) Drugim tijelima i nositeljima javnih ovlasti uvid u Središnju bazu tahografskih podataka, kao i način razmjene istih podataka, dostupni su isključivo unutar područja njihovih ovlasti.

*Vođenje Središnje baze tahografskih podataka*

**Članak 4.**

(1) Ministarstvo nadležno za cestovni promet (dalje u tekstu: Ministarstvo) je voditelj obrade podataka u sustavu SOTAH, a nositelj javne ovlasti za izdavanje memorijskih kartica digitalnog tahografa je izvršitelj obrade zadužen za uspostavu sustava SOTAH.

(2) Poslove vođenja Središnje baze tahografskih podataka, Ministarstvo će povjeriti pravnoj osobi određenoj Uredbom o organizacijskim i tehničkim standardima za povezivanje na državnu informacijsku infrastrukturu (NN 60/17).

## **II. PREUZIMANJE I PRIJENOS PODATAKA U SREDIŠNJU BAZU TAHOGRAFSKIH PODATAKA**

*Prijenos podataka iz tahografa i s kartice vozača*

**Članak 5.**

(1) Prijevoznik je odgovoran za preuzimanje i prijenos podataka s kartice vozača i iz tahografa sukladno odredbama Uredbe (EU) br. 561/2006., u vremenskim intervalima koji odgovaraju zahtjevima iz Uredbe (EU) br. 581/2010.

(2) Prijevoznik je dužan provoditi prijenos podataka u obliku i na način propisan ovim Pravilnikom i uputom koja propisuje način digitalnog unosa podataka u Središnju bazu tahografskih podataka, a koja je sastavni dio ovog Pravilnika.

(3) Svako preuzimanje i prijenos podataka u Središnju bazu tahografskih podataka odnosi se na podatke zapisane u razdoblju od prethodnog preuzimanja pa nadalje. Prijevoznik mora osigurati potpuno i kontinuirano preuzimanje i prijenos podataka.

(4) Najdulje razdoblje za preuzimanje podataka iz tahografa sukladno stavku 1. ovoga članka ne primjenjuje se u slučaju prodaje ili uništenja vozila te vraćanja unajmljenog ili zakupljenog odnosno testnog vozila. U navedenim slučajevima prijevoznik ima obavezu preuzimanja i prijenosa podataka iz tahografa u Središnju bazu tahografskih podataka prije spomenutog događaja.

*Prijenos podataka sa zapisnih listova*

**Članak 6.**

(1) Prijevoznik je dužan preuzeti upotrijebljene zapisne listove (tahografske listiće), ispise te ostalu evidenciju radnih vremena mobilnih radnika koje mu je vozač predao prema datumu kako su isti nastali.

(2) Podatke s preuzetih zapisnih listova (tahografskih listića), ispisa te ostale evidencije radnih vremena mobilnih radnika prijevoznik je dužan prenijeti na propisan način u Središnju bazu tahografskih podataka, u vremenskim intervalima kako je propisano u članku 5. stavku 1. ovog Pravilnika.

(3) Upotrijebljene zapisne listove (tahografske listiće), ispise te ostalu evidenciju radnih vremena mobilnih radnika prijevoznik ima obvezu čuvati najmanje 1 godinu nakon isteka razdoblja na koje se odnosi.

*Bilježenje podataka u posebnim slučajevima*

**Članak 7.**

(1) Sukladno Uredbi (EZ) 561/2006 prijevoznik je dužan voditi evidenciju o aktivnostima vozača za razdoblje dok vozač ne upravlja vozilom.

(2) Evidencija iz stavka 1. ovoga članka može se voditi i kroz izdavanje potvrda iz sustava SOTAH, na način da prijevoznik unese odgovarajuće podatke o aktivnostima vozača za razdoblje dok ne upravlja vozilom, a sustav automatski generira potvrdu s odgovarajućim kontrolnim brojem koja se može ispisati u više primjeraka, od kojih jedan primjerak mora biti predan vozaču.

(3) Obrazac potvrde o aktivnostima vozača tiskan je u Prilogu 1. ovoga Pravilnika i njegov je sastavni dio.

*Prijenos podataka od strane radionica*

**Članak 8.**

(1) U slučajevima popravka, demontaže ili zamjene digitalnog tahografa, radionica je dužna podatke pohranjene u tahografu prenijeti u Središnju bazu tahografskih podataka.

(2) Radionica je dužna provoditi prijenos podataka u obliku i na način propisan ovim Pravilnikom i uputom koja propisuje način digitalnog unosa podataka u Središnju bazu tahografskih podataka, a koja je sastavni dio ovog Pravilnika.

(3) U Središnjoj bazi tahografskih podataka bilježe se podaci o radionici i tehničaru koji je obavljao prijenos podataka.

## **III. STRUKTURA SOTAH-a**

*Podaci o subjektima obuhvaćenim obradom podataka*

**Članak 9.**

(1) Subjekti obuhvaćeni ovim Pravilnikom su prijevoznici, radionice za tahografe, ovlašteni tehničari u radionicama i vozači.

(2) Podaci o subjektima obuhvaćenim ovim Pravilnikom preuzimaju se iz odgovarajućih nacionalnih registara i evidencija.

*Struktura Središnje baze tahografskih podataka*

**Članak 10.**

(1) Struktura Središnje baze tahografskih podataka mora biti usklađena s podatkovnom strukturom definiranom Uredbom (EU) 165/2014.

(2) Kako bi osigurali složene analitičke obrade tahografskih podataka za sve subjekte u Republici Hrvatskoj obuhvaćene ovim Pravilnikom, a radi boljeg praćenja radnog vremena mobilnih radnika i povećanja sigurnosti u cestovnom prometu i prijevozu, izvršitelj obrade mora Središnju bazu tahografskih podataka izvesti kao relacijsku bazu podataka.

(3) Izvorni podaci preuzeti iz digitalnih tahografa moraju se sačuvati u nepromijenjenom obliku.

(4) Izvršitelj obrade koji osigurava ICT infrastrukturu, odgovoran je za svrsishodno oblikovanje Središnje baze tahografskih podataka te je obavezan osigurati programsku podršku koja će omogućiti siguran i ovlašten pristup nadzornim tijelima, radionicama za tahografe, prijevoznicima i vozačima sukladno njihovim obavezama te pristup i korištenje podataka do razine koja odgovara njihovoj ulozi u cestovnom prometu i prijevozu.

## **IV. DOSTUPNOST I ZAŠTITA OSOBNIH PODATAKA**

*Dostupnost podataka*

**Članak 11.**

(1) Dostupnost i pregled podataka upisanih u Središnji registar tahografskih podataka omogućen je svim subjektima obuhvaćenim upisom podataka, kao i ovlaštenim nadzornim tijelima.

(2) Pregled podataka putem mrežne stranice sustava SOTAH koja se mora ustrojiti, mora biti moguć svakodnevno tijekom cijele godine, osim u dane tehničkog održavanja sustava, o čemu je potrebno unaprijed istaknuti obavijest na mrežnoj stranici. Tehnički i drugi uvjeti za pristup podacima objavljuju se na mrežnoj stranici izvršitelja obrade.

(3) Uputa o unosu podataka bit će javno objavljena na službenim internetskim stranicama nositelja javne ovlasti za izdavanje kartica digitalnog tahografa, kao i u sustavu SOTAH.

*Zaštita osobnih podataka*

**Članak 12.**

(1) Izvršitelj obrade obavezan je pri obradi podataka i vođenju evidencija zaštititi osobne podatke od korištenja koja nisu povezana s odredbama koje proizlaze iz Zakona i propisa EU koji reguliraju područje radnih vremena mobilnih radnika.

(2) Voditelj obrade koji upravlja bazom podataka i uključeni izvršitelji obrade dužni su provoditi odgovarajuće tehničke i organizacijske mjere i obrađivati osobne podatke u skladu s propisima koji uređuju zaštitu osobnih i drugih podataka, posebno Uredbom (EU) 2016/679 Europskog parlamenta i Vijeća od 27. travnja 2016. god. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ.

## **V. PROVJERA NA CESTI I U TVRTKI**

*Izgled i sadržaj obrasca*

**Članak 13.**

(1) O postupcima provjere vozača i vozila na cesti inspektori i policijski službenici popunjavaju obrazac za provjere na cesti od kojeg se jedan primjerak uručuje vozaču.

(2) O postupcima provjere vozača i vozila u tvrtki (pravnoj osobi ili fizičkoj osobi – obrtniku) inspektori i policijski službenici popunjavaju obrazac za provjere u tvrtki od kojeg se jedan primjerak uručuje ovlaštenoj osobi tvrtke.

(2) Obrasci provjere na cesti i u tvrtki tiskani su u Prilogu 2. ovoga Pravilnika i njegov su sastavni dio.

## **VI. PRIJELAZNE I ZAVRŠNE ODREDBE**

*Stupanje na snagu i primjena*

**Članak 14.**

(1) Ovaj Pravilnik objavit će se u »Narodnim novinama«, a stupa na snagu i primjenjuje se od 1. travnja 2019. godine.

(2) Do stupanja na snagu ovog Pravilnika primjenjivat će se odredbe Pravilnika o prijenosu podataka o radnom vremenu mobilnih radnika i o vođenju evidencije (»Narodne novine«, broj 83/2013).

KLASA:

URBROJ:

Zagreb,

MINISTAR:

 Oleg Butković